Kung Fu Panda (film)

Kung Fu Panda je americká animovaná akčná komédia s prvkami kung-fu z roku 2008. Vyrobila ju spoločnosť DreamWorks Animation a distribuovala spoločnosť Paramount Pictures. Režisérmi filmu boli John Stevenson a Mark Osborne, producentkou Melissa Cobb. Hlavné postavy nadabovali herci Jack Black, Dustin Hoffman, Angelina Jolie, Ian McShane, Seth Rogen, Lucy Liu, David Cross, Randall Duk Kim, James Hong a Jackie Chan. Dej filmu sa odohráva v starovekej Číne obývanej antropomorfnými rozprávajúcimi zvieratami. Ústrednou postavou je panda Po, ktorá sa stane legendárnym Dračím bojovníkom.

Autorom námetu tohto filmu bol Michael Lachance z vedenia DreamWorks Animation. Film mal byť pôvodne paródiou, ale režisér John Stevenson sa namiesto toho rozhodol pre akčnú komédiu wuxia. Počítačová animácia filmu bola najlepšou z dovtedajšej produkcie DreamWorks Animation.

 Dej 

Po je lenivá panda a veľký fanúšik kung-fu. Každý deň pracuje v rodinnom bistre s rezancami. Keď ho nečakane vyberú za legendárneho Dračieho bojovníka, Poove sny sa stanú skutočnosťou a vstúpi do sveta kung-fu spolu so svojimi idolmi, legendárnou Zúrivou päťkou – Tigricou, Žeriavom, Modlivkou, Zmijou a Opičiakom. Študuje pod vedením uznávaného Majstra Shifua, ktorý následne čelí najväčšej skúške svojej kariéry. Zároveň sa po 20 rokoch z väzenia podarí utiecť pomstychtivému a zradnému snežnému leopardovi Tai Lungovi. Je na Poovi, aby všetkých ochránil pred blížiacim sa nebezpečenstvom. Musí Tai Lunga poraziť, aby v krajine zavládol mier.

 Postavy 

 Hlavné postavy 
vľavo|náhľad|Jack Black
 Po (Jack Black) je energická, rýchlo hovoriaca, zo začiatku smoliarska panda veľká. Je skalným obdivovateľom bojového umenia kung-fu. Veľmajster Oogway ho vybral za legendárneho Dračieho bojovníka – bojovníka Údolia mieru, čo každého a samotného Poa veľmi prekvapilo. Po je však jediný, kto môže zastaviť zloducha Tai Lunga. V slovenskom znení postavu Poa dabuje slovenský herec Ivan Šándor.
 Majster Shifu (Dustin Hoffman) je staršia a prísna panda červená. Je majster kung-fu, ktorý v Nefritovom paláci trénuje Zúrivú päťku a i Poa. Prenasledujú ho chyby z minulosti. Ako adoptívny otec vychoval a vycvičil Tai Lunga a Tigricu. V slovenskom znení postavu Majstra Shifua dabuje slovenský herec Marián Slovák.
 Veľmajster Oogway (Randall Duk Kim) je staroveká korytnačka slonia, ktorá má vysoké postavenie. Je to Shifuov mentor a múdry vodca Nefritového paláca. V slovenskom znení postavu Veľmajstra Oogwaya dabuje slovenský herec František Kovár.

 Tai Lung (Ian McShane) je hlavný nepriateľ vo filme Kung Fu Panda. Je svalnatým a démonickým leopardom snežným. Bol prvý žiak Shifua, ktorý ovládal 1 000 zvitkov. Po tom, ako ho odmietol Veľmajster Oogway ako Dračieho bojovníka, sa stal zločincom. Zdevastoval následne celé Údolie mieru. Porazil ho až Veľmajster Oogway a bol poslaný na doživotný trest do väznice Chorh-Gom. Utečie z väzenia vďaka svojej vynaliezavosti, napríklad pomocou pierka sa oslobodil z okov v tvare korytnačej ulity, zdvihol svoj chvost a pomocou šípov, ktoré naňho vystrelili z kuší, unikne z väzenia. Chce dokázať, že práve on je Dračí bojovník. Ovláda aj špeciálny nervový útok, ktorý úplne ochromuje obeť. Tento útok ho predtým naučil Shifu. V slovenskom znení postavu Tai Lunga dabuje slovenský herec Matej Landl.

 Zúrivá päťka 

 Členovia Zúrivej päťky sú hlavné postavy v franchisingu. Spolu s Oogwayom, Shifuom, Poom a Tai Lungom sa považujú za najskúsenejších bojovníkov v Číne. Celú päťku vytrénoval Shifu a sú poctou piatim zvieratám južného štýlu čínskeho bojového umenia – tigrovi, zmiji, opici, modlivke a žeriavovi.
 Majsterka Tigrica (Angelina Jolie) je tiger čínsky a líderka Zúrivej päťky, ktorá mala odmietavý postoj k výberu Poa za Dračieho bojovníka. Akceptuje ho až vtedy, keď zničí Tai Lunga. Shifu ju vychoval a vycvičil ako adoptívnu dcéru. V slovenskom znení postavu Majsterky Tigrice dabuje slovenská herečka Helena Krajčiová.

 Majsterka Zmija (Lucy Liu) je zelená stromová zmija s dvomi malými lotosovými kvetmi na hlave. V Zúrivej päťke zachováva dobrý vzťah k Poovi ako Dračiemu bojovníkovi. V slovenskom znení postavu Majsterky Zmije dabuje slovenská herečka Petra Vajdová.
 Majster Opičiak (Jackie Chan) je langur čínsky. Správa sa bezstarostne, ale v kolektíve ho rešpektujú. V slovenskom znení postavu Majstra Opičiaka dabuje slovenský herec Pavol Plevčík.
 Majster Modlivka (Seth Rogen) je čínska modlivka. Je nesmierne silný vzhľadom na svoju veľkosť. Má aj skúsenosti v oblasti akupunktúry. V slovenskom dabingu postavu Majstra Modlivku dabuje slovenský herec Martin Kaprálik.
 Majster Žeriav (David Cross) je žeriav čierno-biely, je pragmatický a má zmysel pre suchý humor. V slovenskom znení postavu Majstra Žeriava dabuje slovenský herec Igor Krempaský.

 Vedľajšie postavy 

 Pán Ping (James Hong) je čínska hus a nevlastný otec Poa. Vlastní miestne bistro s rezancami, v ktorom Poa zamestnáva. Po však nechce prevziať rodinný podnik. V slovenskom znení postavu pána Pinga dabuje slovenský herec Dušan Kaprálik.
 Zeng (Dan Fogler) je čínska hus a extrémne nervózny a pesimistický posol Shifua. Napriek tomu je ochotný splniť každú úlohu, ktorú dostane. Počas záverečných titulkov Zeng zlepuje Urnu šepkajúcich bojovníkov, ktorú predtým rozbil Po. V slovenskom znení postavu Zenga dabuje slovenský herec Ľuboš Kostelný.
 Veliteľ Vachir (Michael Clarke Duncan) je nosorožec jávsky, vystatovačný šéf stráže vo väznici Chorh-Gom a líder Nebeskej vyhne (tisícčlennej armády elitných bojových nosorožcov). Stal sa veliteľom stráže na základe odporučenia od Majstra Lietajúceho Nosorožca. Vachir má namiesto nosného rohu rubínovú protetiku. Pred uväznením Tai Lunga armáda Nebeskej vyhne sa postavila proti tyranii a nespravodlivosti v celej Číne a bola známa svojou nebojácnosťou a úžasnými bojovými schopnosťami. Vachir bol poverený výstavbou väznice Chorh-Gom, kde strážili Tai Lunga 20 rokov. Je príliš presvedčený o bezpečnosti väzenia a podceňuje schopnosti Tai Lunga. Nepodarí sa mu zabrániť v jeho úteku väzňa. Spolu s mnohými jeho strážcami ho zasiahne výbuch a vo filme je vidieť, že spadol z útesu. Nie je však známe, či veliteľ Vachir prežil alebo nie. V slovenskom znení postavu veliteľa Vachira dabuje slovenský herec Vladimír Jedľovský.

 Produkcia 
Námet na film vytvorili Ethan Reiff a Cyrus Voris v roku 1993, avšak práca na filme sa začala až v októbri 2004. Spoločnosť DreamWorks Animation v septembri 2005 oznámila, že Jack Black bude dabingový herec hlavnej postavy.

V novembri 2005 spoločnosť DreamWorks Animation oznámila, že Dustin Hoffman, Jackie Chan, Lucy Liu a Ian McShane by sa mali pripojiť k Jackovi Blackovi. Toto je tiež druhý film produkcie DreamWorks Animation, v ktorom Jack Black a Angelina Jolie spolupracovali ako dabingoví herci. Po prvýkrát to bolo v roku 2004 vo filme Príbeh žraloka (Shark Tale).
náhľad|Mark Osborne
Myšlienku vytvoriť film dostal Michael Lachance, výkonný riaditeľ DreamWorks Animation. Prvotným nápadom bolo urobiť paródiu. John Stevenson, jeden z dvoch režisérov, však nesúhlasil s týmto výberom žánru. Namiesto toho odporučil komédiu wuxia.

Údajnou inšpiráciou bola akčná komédia bojových umení režiséra Stephena Chowa Kung-fu mela (Kung Fu Hustle) z roku 2004. Obaja režiséri chceli, aby film mal autentickú atmosféru z čínskeho prostredia s kung-fu prvkami. Návrhár výroby Raymond Zibach a výtvarník Tang Heng sa preto venovali výskumu čínskej kresby, sochárstva, architektúry a kung-fu filmov, aby mohli vytvoriť požadovaný charakter filmu. Zibach povedal, že najväčší vplyv na neho mali filmy ako Hrdina (Hero), Klan lietajúcich dýk (House of Flying Daggers) a Tiger a drak (Crouching Tiger, Hidden Dragon). Cieľ Stevensona bol „vyrobiť dovtedy najlepší film z produkcie DreamWorks“. Na filme pracovali 4 roky.

Ručne nakreslená animačná sekvencia na začiatku filmu mala pripomínať čínsku bábkovú tieňovú hru. Začiatok filmu režírovala Jennifer Yuh Nelson a producentom bol James Baxter. Túto animačnú sekvenciu ocenila recenzentka The New York Times Manohla Dargis ako „pozoruhodnú“ a „vizuálne odlišnú od väčšiny dovtedy určujúcich amerických animácií“.

Iní recenzenti porovnávali  začiatok filmu  s evokatívnym štýlom v seriáli Samuraj Jack (Samurai Jack) od režiséra Genndy Tartakovského. Zvyšok filmu využíva modernú počítačovú animáciu, ktorá je postavená na  jasných, nekonvenčných farbách na vyvolanie autentickej prírodnej čínskej scenérie. Na pozadí poslednej sekvencie so záverečnými titulkami sú aj ručne nakreslené znaky a statické maľby.

Spoločnosť DreamWorks používala počas natáčania filmu komplexnejšiu počítačovú animáciu než bola dovtedy používaná. Keď vedúca výroby odovzdala scenár inšpektorovi VFX Markusovi Manninenovi, údajne sa zasmiala a zaželala  mu „veľa šťastia“.

Producentka Melissa Cobb povedala, že Po bol pôvodne  „hlúpejší“, ale charakter postavy  pozmenili po vypočutí pripomienok Jacka Blacka. Jack Black pracoval pri výrobe dabingu väčšinou „izolovane“. S Dustinom Hoffmanom strávili pri dabingu spolu jeden deň. Cobb povedala, že to pomohlo v časti, kde ich postavy sa postavia proti sebe. Lucy Liu uviedla, že keď sa zoznámila s projektom, mali už pre jej postavu umeleckú predlohu, ako aj krátku počítačovú video verziu toho, ako bude sama vyzerať, keď sa bude pohybovať.

 Uvedenie 
Film mal svetovú premiéru vo štvrtok 15.mája 2008 na 61.ročníku Festival de Cannes, kde zožal veľký úspech. V USA mal premiéru v nedeľu 1.júna 2008 v AMC & Regal Entertainment Group v Hollywoode, v Los Angeles, Kalifornii a v stredu 26.júna 2008 na Leicester Square v Londýne. Na Slovensku mal premiéru vo štvrtok 3.júla 2008 v Tatrafilme.

 Home media 
Film Kung Fu Panda bol na DVD a Blu-ray uvedený do predaja v nedeľu 9. novembra 2008 a vo forme 3D Blu-ray v utorok 6. decembra 2011. Zdvojené DVD vydanie Kung Fu Panda obsahuje aj krátky animovaný film Kung-fu panda: Tajomstvá Zúrivej päťky (Secrets of the Furious Five). V roku 2008 s 7 486 642 DVD nosičmi bol  Kung Fu Panda štvrtým najpredávanejším filmom a zároveň najpredávanejším animovaným filmom  tesne pred filmom WALL-E (7,413,548 kusov).

 Ohlas a reakcia 
Rotten Tomatoes uviedol, že 87% zo 183 kritikov pozitívne prijalo film s priemerným hodnotením 7,2/10. Kľúčový konsenzus internetových stránok uvádza : „Kung Fu Panda má v sebe známy odkaz, ale príjemná zmes humoru, rýchleho bojového umenia a farebnej animácie prináša atraktívnu letnú zábavu.“. Metacritic uviedol, že film mal priemerné skóre 73 zo 100 na základe 33 recenzií. Na CinemaScore hodnotenie filmu bolo A-.

Richard Corliss v magazíne Time pozitívne hodnotil film Kung Fu Panda. Noviny The New York Times uviedli, že film Kung Fu Panda je „koncipovaný so srdcom".

Tom Charity zo CNN však kritizoval dej, ktorý mal byť „zahmlený v rýchlom slede groteskného zmätku“. Peter Howell z The Toronto Star udelil filmu dva a pol hviezdičky z piatich za „nedostatok príbehu“, ktorý však „často dokáže pobaviť, keď už nie úplne potešiť“.
+OceneniaOcenenieKategóriaMenoVýsledokAcademy Awards (ceny akadémia)Najlepší celovečerný animovaný filmJohn Stevenson

Mark OsbornenomináciaAnnie AwardNajlepšie animované efektyLi-Ming 'Lawrence' LeevýhraNajlepší animovaný celovečerný filmvýhraNajlepšia animovaná postava v celovečernej produkciiJames BaxtervýhraPhilippe Le BrunnomináciaDan WagnernomináciaNajlepší dizajn postavy v celovečernej produkciiNico MarletvýhraNajlepšia réžia v celovečernej produkciiJohn Stevenson

Mark OsbornevýhraNajlepšia hudba v celovečernej produkciiHans Zimmer

John PowellvýhraNajlepšia produkcia v celovečernej produkciiTang Kheng HengvýhraRaymond ZibachnomináciaNajlepšia výprava v celovečernej produkciiJennifer Yuh NelsonvýhraAlessandro CarloninomináciaNajlepší dabing v celovečernej produkciiDustin HoffmanvýhraJames HongnomináciaIan McShanenomináciaNajlepší scenár v celovečernej produkciiJonathan Aibel

Glenn BergervýhraCritics' Choice Movie AwardsNajlepší animovaný celovečerný filmnomináciaChicago Film Critics  Association AwardsNajlepší animovaný celovečerný filmnomináciaZlatý glóbusNajlepší animovaný celovečerný filmnomináciaGolden Tomato Awards 2008Najlepší animovaný celovečerný filmKung Fu Panda2.miestoGolden Reel AwardsNajlepšia zvuková úpravaEthan Van Der Ryn

Erik Aadahl

Mike Hopkins

Jonathan Klein

Adam Milo Smalley

Peter Oso Snell

Wayne Lemmer

Paul Pirola

P.K. Hooker

Dan O'Connell

John CuccinomináciaGolden Trailer AwardsNajlepší animovaný rodinný filmnomináciaHuabiao AwardsMimoriadny preklad filmuvýhraNational Movie AwardsNajlepší rodinný filmnomináciaNickelodeon Kids' Choice AwardsObľúbený hlas v animovanom filmeJack BlackvýhraObľúbený animovaný filmnomináciaOnline  Film Critics SocietyNajlepší animovaný filmnomináciaProducers Guild of AmericaAnimovaný filmMelissa CobbnomináciaPeople's Choice AwardsNajobľúbenejší rodinný filmnomináciaTeen Choice AwardsLetná komédianomináciaVisual Effects SocietyMimoriadna animovaná postava v animovanom filmeJack Black

Dan Wagner

Nico Marlet

Peter FarsonnomináciaMimoriadna animácia v animovanom  filmeMarkus Manninen

Dan Wagner

Alex Parkinson

Raymond ZibachnomináciaMimoriadne animované efekty v animovanom filmeMarkus Manninen

Alex Parkinson

Amaury Aubel

Li-Ming 'Lawrence' Leenominácia
Slovenská filmová databáza Kinema ohodnotila film ako najlepší z produkcie DreamWorks Animation za obdobie 20042008. Vyzdvihla to, že na rozdiel od predchádzajúci filmov (Príbeh žraloka, Madagaskar, Za plotom) akceptuje a sleduje pravidlá aj iného žánru, keďže natočila film na podobnom princípe ako film Shrek. Databáza  Kinema ohodnotila film na 80% (od divákov dostal hodnotenie až 87%). Hodnotenie filmu Česko-Slovenskej filmovej databázy bolo na 75%.

 Hudba k filmu 
Hudbu k filmu Kung Fu Panda skomponoval skladateľ Hans Zimmer ako u väčšiny animovaných filmov z produkcie DreamWorks. Zimmer navštívil Čínu, aby spoznal tunajšiu kultúru a Čínsky národný symfonický orchester (Chinese National Symphony Orchestra) ako súčasť svojej prípravy. Zvučka, ktorá sprevádza aj záverečné titulky filmu, tiež obsahuje čiastočne prepísanú verziu klasickej piesne „Kung Fu Fighting“. Nahrali ju Cee-Lo Green a Jack Black. V niektorých verziách pieseň spieva juhokórejský spevák Rain. Zimmer bol pôvodne uvedený ako hlavný skladateľ hudby k filmu. Jeffrey Katzenberg z vedenia DreamWorks Animation však oznámil, že spoluautorom hudby k filmu bude aj John Powell. Bola to ich prvá spolupráca po ôsmich rokoch. Predtým spolupracovali v DreamWorks na animovanej komédii El Dorádo (The Road to El Dorado) a akčnom trileri Mrazivá horúčava (Chill Factor). Hudobný album vydal Interscope Records v utorok 3. júna 2008.

 Zoznam skladieb 
č.Tituldĺžka1.„Hero“4:442.„Let The Tournament Begin“1:593.„The Dragon Warrior Is Among Us“2:574.„Tai Lung Escapes“7:065.„Peach Tree Of Wisdom“1:536.„Accu-flashback“4:057.„Impersonating Shifu“2:188.„The Sacred Pool Of Tears“9:519.„Training Po“1:2810.„The Bridge“3:2311.„Shifu Faces Tai Lung“4:4712.„The Dragon Scroll“2:3113.„Po vs. Tai Lung“2:4114.„Dragon Warrior Rises“3:2215.„Panda Po“2:3916.„Oogway Ascends“2:0417.„Kung Fu Fighting“2:30

 Voľné pokračovanie 

 Manga 
Manga založená na filme bola v Japonsku uvedená v roku 2008 v septembrovom čísle časopisu Kerokero Ace. Textárom bol Hanten Okuma a ilustrátorom bol Takafumi Adachi.

 Televízny seriál 
Televízny seriál Kung-fu Panda vysielaný na televíznej stanici Nickelodeon mal premiéru v pondelok 19.septembra 2011. Z pôvodného obsadenia boli vymenení iba herci Lucy Liu (Majsterka Zmija) a James Hong (Pán Ping).

 Vianočný špeciál 
Kung Fu Panda slávi sviatky bol odvysielaný v stredu 24.novembra 2010 na stanici NBC.

 Videohra 
Videohra nadväzujúca na film bola uvedená v utorok 3.júna 2008 vydavateľstvom videohier Activision. Objavila sa na PS3, Xbox 360, Wii, PS2, Nintendo DS a platforme PC. Dej videohry je rovnaký ako vo filme. Tai Lung stvárňuje bossa rôznych gangov v okolí Údolia mieru. Po má základné znalosti kung fu, ktoré je možné počas hry vylepšovať, aby porazil Tai Lunga. Hra získala prevažne pozitívne recenzie. Webová stránka Metacritic, ktorá hodnotí filmy a videohry, ohodnotila videohru na 76%. Od spoločnosti IGN Entertainment získala 7,5 bodu z 10. V roku 2009 videohra získala cenu Annie za najlepšiu animovanú videohru.

 Súdne procesy 
V roku 2011 spisovateľ Terence Dunn zažaloval spoločnosť DreamWorks Animation, že mu ukradla námet na film Kung Fu Panda. Dunn tvrdil, že DreamWorks Animation ukradla jeho myšlienku na „duchovného kung-fu pandu“, ktorú ponúkol na predaj v roku 2001 výkonnému riaditeľovi DreamWorks. Spoločnosť DreamWorks Animation poprela akékoľvek porušenie pravidiel a po dvojtýždňovom procese porotcovia rozhodli v prospech spoločnosti.

V roku 2011 bola proti štúdiu podaná ďalšia žaloba. Podal ju ilustrátor Jayme Gordon. Gordon vytvoril postavy pod názvom "Kung Fu Panda Power" , ktoré zaregistroval na Úrade pre autorské práva v USA v roku 2000. Túto koncepčnú prácu ponúkol na predaj spoločnosti Disney, kde pracoval Jeffrey Katzenberg, ktorý neskôr opustil Disney a v roku 1994 vytvoril DreamWorks Animation. Gordon stiahol svoj nárok tesne pred začiatkom súdneho konania. Dňa 20. decembra 2015 federálni prokurátori obvinili Gordona zo štyroch bodov v podvodoch spáchaných pomocou elektronickej komunikácie a z troch bodov krivej výpovede pod prísahou  za to, že údajne nakreslil a antedatoval výkresy, aby podporil svoje tvrdenia v súdnom spore a za údajné kopírovanie niektorých kresieb z farebnej knihy Leví Kráľ (Lion King). 18. novembra 2016  bol Gordon uznaný vinným za podvod v elektronickej komunikácii a krivú prísahu s možnosťou odsúdenia až na 25 rokov väzenia.

V máji 2017 Jayme Gordon bol odsúdený na dva roky väzenia a povinnosť zaplatiť spoločnosti DreamWorks Animation 3 milióny USD ako náhradu vzniknutých škôd.

 Zaujímavosti 

 V rámci prípravy na film animátori absolvovali šesťhodinový tréning v kung-fu.
 Mnohé názvy a mená boli odvodené z čínskych dialektov, napr.: Shifu znamená majster, Oogway korytnačka alebo väznica Chorh-Gom po mandarínsky znamená ísť do väzenia.
 Všetky bojové štýly využité vo filme vychádzajú zo skutočných bojových umení.
Jackie Chan nadaboval postavu Opičiaka v 3 jazykoch – v angličtine, kantončine a mandarínčine.
 Mimiku hlavných postáv animátori vytvorili podľa gestikulácie dabujúcich hercov, zachytenej na videokamere.
 Piati majstri Zúrivej päťky predstavujú existujúce zvieracie kung-fu štýly:štýl tigra, štýl žeriava, štýl modlivky, štýl hada a štýl opice.
 Čínsky umelec Zhao Bandi v roku 2008 zažaloval tvorcov animovaného filmu Kung Fu Panda za urážku národného symbolu krajiny, pretože štúdio DreamWorks zobrazilo pandu so zelenými očami a podľa čínskej tradície sa zelené oči spájajú so zlom; okrem toho otcom pandy je hus.

 Referencie 

 Pozri aj 

 Kung Fu Panda 2
 Kung-fu Panda
 Kung Fu Panda 3
 Kung Fu Panda (videohra)

 Iné projekty 

 Zdroje 
Kung Fu Panda na IMDb
Kung Fu Panda na Kung Fu Panda Wiki (Fandom)
Kung Fu Panda na AllMovie
Kung Fu Panda na Rotten Tomatoes
Kung Fu Panda na Metacritic
Kung Fu Panda na Box Office Mojo
Kung Fu Panda v Česko-slovenskej filmovej databáze
Kung Fu Panda na Fandom
Kung Fu Panda na dabingforum.sk
Kung Fu Panda na kinema.sk.
Kung Fu Panda na fdb.cz.
Oficiálna stránka.

Kategória:Filmové komédie USA
Kategória:Kreslené filmy USA
Kategória:Rodinné filmy USA
Kategória:Filmy štúdia Paramount Pictures
Kategória:Filmy štúdia DreamWorks
Kategória:Kung Fu Panda
Kategória:Filmy s tematikou bojových umení
Kategória:Akčné filmy USA
Kategória:Akčné filmové komédie USA
Kategória:Filmy z 2008
Kategória:Filmy podľa názvu